Per Clausen (EL), 2010-03-04:
Det er jo en rigtig opmuntrende debat, som SF har foranlediget ved at fremsætte det her beslutningsforslag, fordi det jo altid er dejligt at høre energiforligspartierne kaste sig ud i en konkurrence om, hvem der nu har de største visioner og vil komme med de mest vidtrækkende forslag.
Så det må de, der deltager i forhandlingerne, afvente.
Der er i hvert fald ikke nogen tvivl om på baggrund af de bemærkninger, der er faldet her, at vi ikke kan forvente, at det, der måtte komme ud af årets forhandlinger, bliver mindre end det, SF har foreslået.
Det må jo blive mere og bedre, og det synes jeg faktisk er rigtig godt og fremragende.
Selvfølgelig er det ærgerligt, at vi har spildt ca. 10 år, hvor der ikke for alvor er sket noget på det her område.
Man kan sige, at sidste gang der blev lavet et ryk i forhold til både solenergi, solceller og for den sags skyld også det brint, som den konservative ordfører nævnte,
var, da Enhedslisten var med til at indgå aftaler for efterhånden ca. 10 år siden.
Det var små aftaler.
I dag vil man sikkert sige, at de var alt for lidt ambitiøse, men det var dog bedre end ingenting.
Nu kommer der så noget, som er ambitiøst, og det synes jeg er rigtig godt.
Enhedslisten vil afvente med ydmyg tålmodighed, at der kommer nogle udspil fra forligspartierne, og jeg kan love, at hvis de lever op til de meget smukke ord, der er faldet her i dag, så vil der ikke mangle rosende ord.
Og så må jeg sige, at de bliver svært at finde, men det må kunne lade sig gøre.
Pointen her er jo, at det at få gang i udviklingen af vedvarende energi, også af andre vedvarende energikilder end vind, som der har været fokuseret på, er af afgørende betydning, hvis Danmarks skal opnå at blive uafhængig af fossile brændstoffer.
Det er det, alle taler for at vi gerne være – om ikke andet, så fordi vi ikke vil være afhængige af gas fra Rusland og olie fra Mellemøsten, og hvad vi ellers siger.
Men det er også helt indlysende, at hvis der i den nuværende situation med stigende arbejdsløshed skal sikres arbejdspladser i fremtiden, er det også vedvarende energikilder, som skal være i centrum for det fremtidige arbejde, de fremtidige investeringer, og netop derfor er det jo positivt og godt, at der er så stor tilslutning og begejstring omkring de her ting.
Jeg er da også sikker på, at når regeringens Klimakommission kommer med en rapport, vil den også stille krav om en udbygningsplan i forhold til den vedvarende energi, der er mindst lige så ambitiøs som det, der ligger i det her forslag.
Der er overhovedet ingen tvivl om, at hvis vi skal være uafhængige af de fossile brændstoffer inden 2050, og hvis vi skal have den nødvendige vækst i de vedvarende energikilder, er vi også nødt til at fokusere og satse meget mere på sol og solceller, end vi har gjort indtil nu.
Men for nu at beholde den gode stemning her sidst på aftenen, vil jeg sige, at debatten her i dag har givet mig al mulig grund til optimisme, og jeg vil forsøge at bevare den, også i fremtiden, og følge de udspil, der måtte komme fra forligspartierne, med positiv opmærksomhed.
Man skal ikke føle sig forulempet, hvis Enhedslisten i løbet processen også kommer med nogle forslag.
Man er meget, meget velkommen til også at tage dem med i det videre arbejde.
Det overlader vi gerne til andre med større politisk magt og indflydelse.